Vrou wat sê Mabuza wil moor, agter tralies | Netwerk24
Deur Isabel Venter 15 Maart 2019 10:40
'n Vrou wat adj.pres. David Mabuza daarvan beskuldig dat hy deel is van 'n komplot om 'n sakeman van Mpumalanga te vermoor, is deur die Valke in hegtenis geneem.
Sy het na bewering geld ontvang om Mabuza valslik te beskuldig.
Die 31-jarige vrou, wat haarself voorgedoen het as Mabuza se niggie, is Woensdag in hegtenis geneem.
Brig. Hangwani Mulaudzi, woordvoerder van die Valke, sê die vrou het in 'n eedsverklaring op 5 November 2018 "ontstellende" bewerings gemaak dat Mabuza planne het om 'n sakeman wat met ekotoerisme werk, te vermoor. Die verklaring is by die Sandton-polisiekantoor afgelê.
Volgens Mulaudzi is daar bewyse dat die vrou geld ontvang het om haar vals verklaring af te lê.
"Enorme bedrae geld is aan die beskuldigde betaal nadat die verklaring afgelê is."
Die vrou is op 'n uitkenningsparade uitgewys as die persoon wat die verklaring ingedien het, sê Mulaudzi.
Sy sal na verwagting Vrydag in die landdroshof in Nelspruit verskyn op aanklagte van bedrog, vervalsing.